
דברי הסבר
חוק הגנת הצרכן, התשמ"א–1981 (להלן – החוק) מגדיר עסקה לתקופה קצובה, בין היתר, כעסקה שבה ניתנים שירותים במחיר מוזל או שניתנת הטבה אחרת בעבורם לתקופה מסוימת או כעסקה הקשורה לעסקה אחרת, כך שהמחיר בעבור רכישת טובין או שירותים בעסקה אחת מושפע, לתקופה מסוימת, מהמחיר המשולם בעסקה האחרת. ככלל, אם העוסק מעוניין להאריך את ההתקשרות עם הצרכן מעבר לתקופה זו עליו לקבל את הסכמת הלקוח והוא אינו רשאי להאריך את העסקה אוטומטית במחיר יותר יקר. עם זאת, סעיף 13א(ד)(2) לחוק קובע כי לגבי סוגים מסוימים של עסקאות לתקופה קצובה, אפשר להאריך את משך העסקה גם לאחר התקופה הקצובה במחיר החדש והיקר, אף ללא בקשה או הסכמה מפורשת מהלקוח. זאת, אם נמסרו לצרכן במסמך בכתב בעת ההתקשרות סכומי התשלומים שיחולו לאחר מועד התקופה הקצובה, וניתנה לצרכן הודעה בדרך כלל על גבי חשבונית או קבלה זמן קצר לפני סיום העסקה על כך שהמחיר משתנה.
תופעה מוכרת בעולם הצרכנות היא שחברות מציעות מסלולים שונים במחירים אטרקטיביים הניתנים לתקופה מסוימת, ולאחר התקופה המחיר עולה אוטומטית בעשרות אחוזים ביחס למחיר בתקופת ההצטרפות, בעוד שהצרכן, פעמים רבות, אינו מודע לשינוי ולכך שהמחיר מזנק לאחר מועד מסוים, למרות שהדבר נכתב במסמך בעת ההתקשרות. 
הצעת החוק נועדה למנוע את האפשרות להמשיך אוטומטית את ההתקשרות בין הצרכן לבין העוסק בעסקה לתקופה קצובה, לתקופה נוספת. התיקון המוצע יגביר את המודעות של הצרכן להוצאותיו משום שיידרש אישורו המפורש להארכת ההתקשרות עם העוסק, לרבות לכל שינוי במחיר. אם הצרכן לא יגיב להצעת העוסק להאריך את ההתקשרות בתום תקופת ההודעה, כלומר עם סיום התקופה שבה המחיר מוזל, השירותים והחיובים יופסקו עד אשר הצרכן יפנה אל העוסק לצורך חידוש ההתקשרות עמו.
הצעות חוק זהות הונחו על שולחן הכנסת התשע-עשרה על ידי חבר הכנסת אלעזר שטרן וקבוצת חברי הכנסת (פ/2438/19), על שולחן הכנסת העשרים על ידי חברי הכנסת אורי מקלב ומשה גפני (פ/1243/20), ועל ידי חבר הכנסת אלעזר שטרן (פ/2541/20) ועל שולחן הכנסת העשרים ושתים על ידי חבר הכנסת אורי מקלב וקבוצת חברי הכנסת (פ/704/22). 

